24.10.2022
ET
Euroopa Liidu Teataja
C 408/37
19. augustil 2022 esitatud hagi – Schrom Farms versus komisjon (Kohtuasi T-507/22) (2022/C 408/49) Kohtumenetluse keel: inglise Pooled Hageja: Schrom Farms spol.
s r. o.
(Velké Albrechtice, Tšehhi Vabariik) (esindajad: advokaadid S.
Sobolová ja O. Billard) Kostja: Euroopa Komisjon
Nõuded Hageja palub Üldkohtul: — tunnistada hagi vastuvõetavaks ja põhjendatuks; — tühistada komisjoni 8. juuni 2022. aasta rakendusotsus (EL) 2022/908, mille kohaselt Euroopa Liit ei rahasta teatavaid kulusid, mida liikmesriigid on kandnud Euroopa Põllumajanduse Tagatisfondi (EAGF) ja Euroopa Maaelu Arengu Põllumajandusfondi (EAFRD) raames (teatavaks tehtud numbri C(2022) 3543 all) (ELT 2022, L 157, lk 15), osas, milles sellega jäetakse liidu rahastamise alt välja kulu, mis on seotud hagejale Tšehhi ametiasutuste poolt määratud toetusega summas 30 606,96 eurot; — mõista kohtukulud välja komisjonilt; — võtta kõik muud vajalikuks peetavad meetmed.
Väited ja peamised argumendid Hagi põhjenduseks esitab hageja viis väidet. 1.
Esimene väide, et selle kulu liidu rahastamise alt väljajätmine, mis on seotud hagejale Tšehhi ametiasutuste poolt määratud toetusega summas 30 606,96 eurot, ei ole piisavalt põhjendatud või on üldse põhjendamata, millega on rikutud ELTL artiklit 296 ja Euroopa Liidu põhiõiguste harta artikli 41 lõike 2 punkti c. 2.
Teine väide, et kostja on rikkunud hageja põhiõigusi nii otse kui ka kaudselt, kuna hagejale ei antud võimalust avaldada oma seisukohta vaidlustatud otsuseni viinud kontrolli käigus, kuigi vaidlustatud otsus puudutab talle määratud toetust negatiivselt. 3.
Kolmas väide, et kostjal ei ole pädevust tõlgendada ja kohaldada liikmesriikide riigisisest õigust. 4.
Neljas väide, et kostja ei tõendanud Tšehhi õiguse sisu ning tõlgendas ja kohaldas seda vääralt. 5.
Viies väide, et kostja tõlgendas ja kohaldas vääralt ka liidu õigust, kui ta leidis ekslikult, et rikutud on Euroopa Parlamendi ja nõukogu 18. juuli 2018. aasta määrust (EL, Euratom) 2018/1046, mis käsitleb liidu üldeelarve suhtes kohaldatavaid finantsreegleid (ELT 2018, L 193, lk 1), ning kohaldas Tšehhi õigusnorme, mis puudutavad huvide konflikte, vastuolus liidu õiguse aluspõhimõtetega, sealhulgas võrdse kohtlemise ja diskrimineerimiskeelu aluspõhimõttega.